題歐陽氏山水後
作者：白玉蟾
朝代：宋

paragraphs: 平沙斷岸幾千尺，樹色煙光渺無極。
一葉扁舟歸去來，漁翁放棹倚蘆荻。
八九山家雲水村，白蘋紅蓼數漁船。
沙寒石瘦木葉落，一鈎淡月照黄昏。
小橋跨水碧溪淺，蒼壁丹崖半苔蘚。
樵子歸擔竹兩竿，落霞孤鶩天邊遠。
千山萬山風色清，四柱茅亭立晚汀。
花紅草綠山水靜，獨步亭前秋月明。
山前一陣梧桐雨，落花驚斷山禽語。
誰家樓閣隠青林，老僧歸寺立溪滸。
一溪流水遶雲根，草舍茅庵常閉門。
客來倚棹一回顧，直疑此是真桃源。
洞門紫翠交相映，林幄山屏更清勝。
何人作此無聲詩，展開如入溪山鏡。